Broj: 711-I-2234-M-410/22-02-17

Zagreb, 27. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Maria Banožića, ministra obrane,** za davanjem mišljenja Povjerenstva,na 192. sjednici održanoj dana 27. listopada 2022., daje sljedeće

**MIŠLJENJE**

1. **Nije u suprotnosti s odredbama ZSSI/21-a da obveznik Mario Banožić, ministar obrane, kao fizička osoba sklopi ugovor o građenju kuće na zemljištu u svom vlasništvu s poslovnim subjektom, izvođačem radova, za vrijeme obnašanja navedene dužnosti, s obzirom da se radi o privatno-pravnom poslovnom odnosu.**
2. **Imajući u vidu da samim sklapanjem ugovora o građenju ne dolazi do promjene u imovini obveznika, obveznik nije dužan u imovinskoj kartici koja se podnosi povodom godišnje obveze navesti okolnost njegova sklapanja, ali može u napomeni navedene imovinske kartice navesti relevantne podatke iz tog ugovora, ukoliko sam smatra potrebnim da o tim okolnostima upozna javnost.**

Obrazloženje

Zahtjev za davanjem mišljenja Povjerenstva podnio je Mario Banožić, ministar obrane. U knjigama ulazne pošte Povjerenstva zahtjev je zaprimljen 18. listopada 2022. pod poslovnim brojem 711-U-8353-M-410/22-01-3, povodom kojeg se vodi predmet broj M-410/22.

Člankom 3. stavkom 1. podstavkom 4. ZSSI/21-a propisano je da predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu navedenog Zakona, stoga je Mario Banožić povodom obnašanja dužnosti ministra obrane dužan pridržavati se odredbi navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da namjerava sklopiti ugovor o građenju kuće s izvođačem radova za kojeg navodi da nije bio, niti će biti u poslovnom odnosu s Ministarstvom obrane. Ističe da bi predmet građenja bila izgradnja obiteljske kuće s garažom na zemljištu u njegovu vlasništvu, koje se nalazi na k.č. u k.o. Vinkovci u Vinkovcima, što je uredno naveo u imovinskoj kartici.

Stoga obveznik traži mišljenje Povjerenstva može li sklopiti navedeni ugovor o građenju, te ukoliko može je li dužan navesti podatke o istom ugovoru u imovinskoj kartici.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Prema odredbi stavka 2. tog članka Zakona sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Iz zahtjeva za mišljenje proizlazi da obveznik namjerava sklopiti ugovor o građenju kuće na svojem zemljištu s poslovnim subjektom koji nije u poslovnom odnosu s tijelom javne vlasti u kojem obnaša dužnost.

Obveznik može bez ikakvog ograničenja za vrijeme obnašanja javne dužnosti stupati u poslovne odnose s drugim osobama u kojima će iz osobnih sredstava podmirivati preuzete ugovorne obveze, pri čemu je dužan voditi računa da ih uredno i pravodobno podmiruje, jer bi se navedeni poslovni subjekti eventualno mogli pojaviti i kao subjekti poslovnih odnosa s tijelom javne vlasti u kojem obveznik obnaša dužnost.

Sklapanje navedenog ugovora o građenju je obvezno-pravni odnos koji nastaje između obveznika, kao fizičke osobe, te druge fizičke ili pravne osobe, kao izvođača, odnosno između dva privatno-pravna subjekta, te se ne može dovesti u svezu s obnašanjem dužnosti ministra obrane, slijedom čega njegovo sklapanje nije suprotno odredbama ZSSI/21-a.

S obzirom da u ovoj situaciji ne dolazi do promjene u imovini obveznika samim sklapanjem ugovora, već tek njegovom realizacijom, odnosno izgradnjom kuće, obveznik nije dužan u imovinskoj kartici koja se podnosi povodom godišnje obveze podnošenja navesti okolnost sklapanja navedenog ugovora, što će biti dužan učiniti kada će se kuća nalaziti u završnoj fazi izgradnje.

Međutim, obveznik Mario Banožić može u napomeni imovinske kartice koja se podnosi jednom godišnje do 31. siječnja, u konkretnome slučaju do 31. siječnja 2023., navesti podatak da je sklopio ugovor o građenju te relevantne podatke iz tog ugovora, ukoliko sam smatra potrebnim da o okolnostima pravnog posla temeljem kojeg će izgledno tijekom obnašanja dužnosti doći do promjene u njegovoj imovini upozna javnost.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Mario Banožić, elektroničkom dostavom
2. Objava na internetskoj stranici Povjerenstva
3. Pismohrana